2017. gada 4. aprīlī Noteikumi Nr. 195

Rīgā (prot. Nr. 18  37. §)

**Lauku saimniecību uzskaites datu tīkla izveidošanas, uzturēšanas un darbības kārtība**

Izdoti saskaņā ar

Lauksaimniecības un

lauku attīstības likuma

13. panta trešo daļu

1. Noteikumi nosaka lauku saimniecību uzskaites datu tīkla (turpmāk – datu tīkls) izveidošanas, uzturēšanas un darbības kārtību.

2. Datu tīkls tiek izveidots un uzturēts, kā arī darbojas atbilstoši Padomes 2009. gada 30. novembra Regulai (EEK) Nr. 1217/2009, ar ko izveido tīklu grāmatvedības datu savākšanai par ienākumiem un saimniecisko darbību lauku saimniecībās Eiropas Kopienā (turpmāk – Padomes regula Nr. 1217/2009). Datu tīklā iekļautie dati, ievērojot šo noteikumu 9. punktā minēto ierobežojumu, tiek izmantoti arī Latvijas lauksaimniecības un lauku attīstības politikas plānošanai, veidošanai un novērtēšanai.

3. Lai nodrošinātu datu tīkla darbību, zinātniskais institūts "Agroresursu un ekonomikas institūts" (turpmāk – institūts):

3.1. pilda Padomes regulas Nr. 1217/2009 7. un 10. pantā noteiktās sakaru aģentūras un kompetentās iestādes funkcijas;

3.2. saņem standarta samaksu no Eiropas Komisijas par iesniegtajiem pārskatiem saskaņā ar Komisijas 2015. gada 3. februāra (ES) Īstenošanas regulas Nr. 2015/220, ar kuru nosaka noteikumus par to, kā piemērojama Padomes Regula (EK) Nr. 1217/2009, ar ko izveido tīklu grāmatvedības datu savākšanai par ienākumiem un saimniecisko darbību lauku saimniecībās Eiropas Savienībā, 13. un 14. pantu un norēķinās ar sabiedrību ar ierobežotu atbildību "Latvijas Lauku konsultāciju un izglītības centrs" (turpmāk – centrs) par institūtā iesniegtajiem pārskatiem;

3.3. aprēķina standarta produkciju augkopības kultūrām un lauksaimniecības dzīvnieku grupām un nosūta šo informāciju Eiropas Komisijai atbilstoši Komisijas 2014. gada 1. augusta Deleģētās regulas (ES) Nr. 1198/2014, ar kuru papildina Padomes Regulu (EK) Nr. 1217/2009, ar ko izveido tīklu grāmatvedības datu savākšanai par ienākumiem un saimniecisko darbību lauku saimniecībās Eiropas Savienībā, 4. pantam.

4. Centrs atbilstoši Padomes regulas Nr. 1217/2009 9., 10., 14. un 15. pantam pilda grāmatvedības biroja uzdevumus (izņemot finanšu resursu kontroli) un norēķinās ar lauku saimniecībām par dalību datu tīklā. Minētos uzdevumus centrs izpilda Zemkopības ministrijas padotībā.

5. Zemkopības ministrija izveido datu tīkla konsultatīvo padomi un nosaka tās sastāvu, tiesības un pienākumus atbilstoši Padomes regulas Nr. 1217/2009 6. pantam.

6. Institūts katru gadu līdz 1. februārim iesniedz apstiprināšanai Zemkopības ministrijā ar centru saskaņotu datu tīkla darba plānu un izdevumu tāmi.

7. Institūts un centrs katru gadu līdz 1. februārim iesniedz Zemkopības ministrijā pārskatu par datu tīkla darba plāna izpildi un finanšu izlietojumu iepriekšējā gadā.

8. Lai izveidotu reprezentatīvu datu tīkla Latvijas lauku saimniecību izlases kopu (turpmāk – datu tīkla izlases kopa), institūts tajā ietver ne mazāk kā 1000 lauku saimniecību, par atlases kritērijiem izmantojot lauksaimniecības produktu ražotāju specializāciju, ekonomisko lielumu un statistisko reģionu.

9. Informācija par datu tīkla izlases kopas lauksaimniecības produktu ražotāju ienākumiem, izdevumiem, nodokļiem un nodevām saskaņā ar Informācijas atklātības likumu ir ierobežotas pieejamības informācija, un to var izmantot tikai Padomes regulas Nr. 1217/2009 1. pantā paredzēto mērķu sasniegšanai. Apkopotie dati ir publicējami tikai pa lauku saimniecību grupām, tādējādi novēršot konkrētu lauku saimniecību identificēšanas iespēju.

10. Datu tīklam nepieciešamo informāciju (pielikums) lauku saimniecības iesniedz centrā katru gadu līdz 1. maijam.

11. Atzīt par spēku zaudējušiem Ministru kabineta 2009. gada 24. novembra noteikumus Nr. 1348 "Lauku saimniecību uzskaites datu tīkla izveidošanas, uzturēšanas un darbības kārtība" (Latvijas Vēstnesis, 2009, 187. nr.; 2013, 66., 201. nr.; 2015, 48. nr.).

Ministru prezidents Māris Kučinskis

Zemkopības ministrs Jānis Dūklavs